CELEX: 32018D1601
Language: da
Date: 2018-10-15 00:00:00
Title: Rådets afgørelse (EU) 2018/1601 af 15. oktober 2018 om den holdning, som på Den Europæiske Unions vegne skal indtages på henholdsvis den 73. samling i Den Internationale Søfartsorganisations Komité til Beskyttelse af Havmiljøet og den 100. samling i Komitéen for Sikkerhed på Søen i forbindelse med vedtagelsen af ændringer af regel 14 i bilag VI til Den internationale konvention om forebyggelse af forurening fra skibe og ændringer af de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, 2011

25.10.2018   
               
               
                  DA
               
               
                  Den Europæiske Unions Tidende
               
               
                  L 267/6
               
            
         RÅDETS AFGØRELSE (EU) 2018/1601
         af 15. oktober 2018
         om den holdning, som på Den Europæiske Unions vegne skal indtages på henholdsvis den 73. samling i Den Internationale Søfartsorganisations Komité til Beskyttelse af Havmiljøet og den 100. samling i Komitéen for Sikkerhed på Søen i forbindelse med vedtagelsen af ændringer af regel 14 i bilag VI til Den internationale konvention om forebyggelse af forurening fra skibe og ændringer af de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, 2011
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Unionens tiltag inden for søtransport bør have til formål at beskytte havmiljøet og forbedre sikkerheden til søs.
                  
               
                     (2)
                  
                  
                     Den Internationale Søfartsorganisations (»IMO's«) Komité til Beskyttelse af Havmiljøet (»MEPC«) forventes på sin 73. samling den 22.-26. oktober 2018 (»MEPC 73«) at vedtage ændringer af regel 14 i bilag VI til den internationale konvention om forebyggelse af forurening fra skibe (»bilag VI til MARPOL«).
                  
               
                     (3)
                  
                  
                     Komitéen for Sikkerhed på Søen (»MSC«) forventes på sin 100. samling den 3.-7. december 2018 (»MSC 100«) at vedtage ændringer af de internationale retningslinjer om et skærpet inspektionsprogram i forbindelse med bulkskibe og olietankskibe, 2011 (»ESP-koden fra 2011«).
                  
               
                     (4)
                  
                  
                     Det er hensigtsmæssigt at fastægge den holdning, som på Unionens vegne skal indtages på MEPC 73, da ændringerne af regel 14 i bilag VI til MARPOL vil kunne få afgørende indflydelse på EU-rettens indhold, nemlig Europa-Parlamentets og Rådets direktiv (EU) 2016/802 (1).
                  
               
                     (5)
                  
                  
                     Det er hensigtsmæssigt at fastlægge den holdning, som på Unionens vegne skal indtages på MSC 100, da ændringerne af ESP-koden fra 2011 vil kunne få afgørende indflydelse på EU-rettens indhold, nemlig Europa-Parlamentets og Rådets forordning (EU) nr. 530/2012 (2).
                  
               
                     (6)
                  
                  
                     Ændringerne af regel 14 i bilag VI til MARPOL vedrørende forbud mod at transportere ikkeforskriftsmæssig fuelolie til forbrænding med henblik på fremdrift eller drift om bord på et skib burde sikre en effektiv håndhævelse af fueloilstandarderne i regel 14.1.3 i bilag VI til MARPOL, som har virkning fra den 1. januar 2020.
                  
               
                     (7)
                  
                  
                     Ændringerne af ESP-koden fra 2011 bør omfatte redaktionelle ændringer af koden, som udpeger alle obligatoriske krav samt forbedrer tabellerne og formularerne og sammenfletter de redaktionelle ændringer med nye væsentlige krav, der tager højde for nylige ajourføringer af Den Internationale Sammenslutning af Klassifikationsselskabers Unified Requirements (UR) Z10-serie.
                  
               
                     (8)
                  
                  
                     I det omfang ændringerne af regel 14 i bilag VI til MARPOL og til ESP-koden fra 2011 kan berøre bestemmelserne i direktiv (EU) 2016/802 og forordning (EU) nr. 530/2012, hører disse ændringer under Unionens enekompetence.
                  
               
                     (9)
                  
                  
                     Unionen er hverken medlem af IMO eller kontraherende part i de relevante konventioner eller koder. Rådet bør derfor bemyndige medlemsstaterne til at fremføre Unionens holdning og til at udtrykke deres samtykke til at lade sig binde af disse ændringer, i det omfang disse ændringer hører under Unionens enekompetence —
                  
               VEDTAGET DENNE AFGØRELSE:
         
            Artikel 1
            Den holdning, som på Unionens vegne skal indtages på den 73. samling i IMO's Komité til Beskyttelse af Havmiljøet, skal være at tilslutte sig vedtagelsen af ændringerne af regel 14 i bilag VI til Den internationale konvention om forebyggelse af forurening fra skibe, som fastsat i IMO-dokument MEPC 73/3.
         
         
            Artikel 2
            Den holdning, som på Unionens vegne skal indtages på den 100. samling i IMO's Komité for Sikkerhed på Søen, skal være at tilslutte sig vedtagelsen af ændringerne af de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, 2011, som fastsat i bilag 2 til IMO-dokument MSC 99/22/Add.1.
         
         
            Artikel 3
            
               1.   Den holdning, som på Unionens vegne skal indtages som anført i artikel 1, fremføres af medlemsstaterne, der alle er medlemmer af IMO, idet de handler i fællesskab i Unionens interesse.
            
            
               2.   Den holdning, som på Unionens vegne skal indtages som anført i artikel 2, fremføres af medlemsstaterne, der alle er medlemmer af IMO, idet de handler i fællesskab i Unionens interesse.
            
            
               3.   Mindre ændringer af de holdninger, der er omhandlet i artikel 1 og 2, kan tiltrædes uden yderligere afgørelse truffet af Rådet.
            
         
         
            Artikel 4
            Medlemsstaterne bemyndiges hermed til i Unionens interesse at give deres samtykke til at lade sig binde af de ændringer, der er omhandlet i artikel 1 og 2, i det omfang disse ændringer hører under Unionens enekompetence.
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 15. oktober 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  Europa-Parlamentets og Rådets direktiv (EU) 2016/802 af 11. maj 2016 om begrænsning af svovlindholdet i visse flydende brændstoffer (EUT L 132 af 21.5.2016, s. 58).
         
            (2)  Europa-Parlamentets og Rådets forordning (EU) nr. 530/2012 af 13. juni 2012 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog (EUT L 172 af 30.6.2012, s. 3).